
RAPORT

asupra propunerii legislative pentru modificarea şi completarea Legii nr. 415/2002 privind organizarea şi funcţionarea Consiliului Suprem de Apărare a Ţării
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere în fond, în procedură obişnuită, cu propunerea legislativă pentru modificarea şi completarea Legii nr. 415/2002 privind organizarea şi funcţionarea Consiliului Suprem de Apărare a Ţării, trimisă cu adresa nr. Pl.x. 244 din 29 aprilie 2009 şi înregistrată cu nr. 32/280 din aceeaşi dată.


Consiliul Legislativ, în avizul favorabil nr. 280/6.04.2009, a formulat unele observaţii şi propuneri .


Comisia juridică, de disciplină şi imunităţi, a emis avizul favorabil nr. Pl-x 244 din 06.05.2009,  .


Guvernul a trimis punctul său de vedere, nr.1065/27.04.2009, prin care nu susţine adoptarea iniţiativei legislative.

2. Propunerea legislativă are ca obiect de reglementare modificarea şi completarea art. 4 din Legea nr. 415/2002,  astfel încât atribuţiile Consiliului Suprem de Apărare a Ţării să cuprindă şi avizarea propunerilor legislative şi a iniţiativelor cetăţeneşti care au ca obiect apărarea ţării şi securitatea naţională. 
3. Propunerea legislativă face parte din categoria legilor organice, potrivit prevederilor art. 73 alin. (3) lit. e) din Constituţia României, republicată.

4. La lucrări au fost prezenţi 21 deputaţi din totalul de 24 de membri ai Comisiei. 

    Raportul Comisiei a fost adoptat cu unanimitate de voturi.

5. Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct. 2 lit. e) din Regulamentul Camerei Deputaţilor, republicat, Camera Deputaţilor este Prima Cameră sesizată.

6. Deşi, în principiu, membrii Comisiei au fost de acord cu extinderea atribuţiei Consiliului Suprem de Apărare a Ţării - de avizare a propunerilor legislative cu obiect specific de reglementare - totuşi, aceştia au avut serioase obiecţii la măsura avizării favorabile tacite, propusă de iniţiator pentru situaţia în care acest Consiliu nu are posibilitatea de a se întruni în şedinţă în termen de 30 de zile de la solicitarea avizului. Instituirea unei asemenea prevederi ar contraveni textului constituţional de la art. 119, potrivit căruia „Consiliul Suprem de Apărare a Ţării organizează şi coordonează unitar activităţile care privesc apărarea ţării şi securitatea naţională...”.
De asemenea, în privinţa avizării de către Consiliu a iniţiativelor cetăţeneşti cu obiect specific de reglementare, s-a constatat faptul că sunt necesare anumite corelări cu prevederi din Legea nr. 189/1999 privind exercitarea iniţiativei legislative de către cetăţeni.

Din aceste motive, în şedinţa din 12 mai 2009, membrii Comisiei au hotărât să propună Plenului Camerei Deputaţilor respingerea propunerii legislative pentru modificarea şi completarea Legii nr. 415/2002 privind organizarea şi funcţionarea Consiliului Suprem de Apărare a Ţării. 
PREŞEDINTE, 

Costică  Canacheu
Şef serviciu, Mihai Ţăranu

Către

BIROUL PERMANENT AL

CAMEREI DEPUTAŢILOR

Înaintăm, alăturat, RAPORTUL  asupra propunerii legislative pentru modificarea şi completarea Legii nr. 415/2002 privind organizarea şi funcţionarea Consiliului Suprem de Apărare a Ţării

În raport de obiectul şi conţinutul acesteia, propunerea legislativă face parte din categoria legilor organice.

Preşedinte, 

Costică Canacheu

